Mosede Kirke
Mosede Kirke er en sognekirke, som ligger centralt i Mosede.
Kirken har ingen kirkegård i umiddelbar tilknytning og er i stedet omgivet af brolagte pladser mod sydvest og nordøst, mod sydøst et grønt areal. Nordvest for kirken ligger en skole.
Kirken er opført i 1977-1978 efter tegning af arkitekten Holger Jensen (1918-2004). Kirken, som er bygget af hvide betonelementer med rigelig brug af glas, består foruden kirkesalen af mindre menighedslokaler mod syd og en menighedssal med tilstødende lokaler i den mod syd blotlagte kælder. Sydøst for selve kirkebygningen står et fritstående klokketårn. Udvendigt er kirken kendetegnet ved det karakteristiske svajede tag over kirkesalen, der er udformet som en omvendt kuppel.
Den omvendte kuppel præger også kirkens indre, hvor loftet hæver sig ud mod kanterne af den hævede kasse, hvorpå taget er monteret. I overgangen mellem kirkens mure og taget er der indsat vinduer, hvoraf en stor del er udsmykket med glasmosaikker, der på stemningsfuld vis er med til at oplyse kirkerummet.
Kirkens inventar er i enkel moderne stil og er overvejende holdt i lyse træfarver. Alterbordet, prædikestolen og døbefonten er alle tegnet af kirkens arkitekt, mens stolene er tegnet af arkitekt Børge Mogensen. Kirkens mange glasmosaikker, som blev opsat i 1991, er lavet af kunstneren Mogens Jørgensen, mens det karakteristiske kors over alteret er lavet af sølvsmeden Bent Exner.